**Osobitná časť**

**K Čl. I**

K § 1

Vymedzuje sa predmet zákona, ktorého cieľom je na jednej strane vymedziť práva a povinnosti osôb, ktoré uvádzajú na trh výrobky z drahých kovov a drahých kameňov a na strane druhej dohľad štátu nad touto činnosťou a ukladanie sankcií v prípade nedodržiavania ustanovení zákona. Okrem toho predkladaná právna úprava rešpektuje záujmy občanov tým, že im ponecháva možnosť nechať si preskúšať výrobky z drahých kovov nezávislým orgánom tak z hľadiska obsahu drahého kovu ako aj prípadnej identifikácie drahých kameňov.

K § 2 a 3

 Definícia drahých kovov vychádza z dlhoročných praktických poznatkov v uvedenej oblasti. Okrem drahých kovov používaných v klenotníckej výrobe (zlato, striebro, platina) sú do definície zahrnuté aj drahé kovy používané pri výrobe dentálnych zliatin a drahé kovy platinovej skupiny, s ktorými Puncový úrad (ďalej len „úrad“) pracuje v laboratórnej praxi pri stanovovaní ich obsahu v rôznych priemyselných odpadoch. Pokiaľ ide o drahé kamene tie sú definované v súlade s mineralogickými štandardami a medzinárodnou klasifikáciou.

 Ustanovenie ďalej vymedzuje výrobkov z drahých kovov, medzi ktoré patria predovšetkým klenotnícke výrobky, pre ktoré je charakteristické spojenie drahého kovu s drahokamami, polodrahokamami, perlami, koralmi, syntetickými kameňmi. Pre bižutérne výrobky z drahých kovov je charakteristická ich strojová výroba väčších sérii. Patria sem predovšetkým rôzne druhy prsteňov, náušníc, retiazok, príveskov, náramkov a náhrdelníkov. Medzi iné výrobky patria napríklad príbory, podnosy, svietniky, tabatierky, pudrenky, predmety kultového charakteru, devocionálie a iné obdobné výrobky. Do uvedenej skupiny, ktorá podlieha povinnej puncovej kontrole, sa nanovo zaraďujú kompozitné výrobky s charakteristickou povrchovou štruktúrou vyrobené vrstvením viacerých zliatin rôzneho druhu a zloženia. Najčastejšie sa takéto predmety vyrábali z nízkokarátových zliatin drahých kovov kombináciou s obyčajnými kovmi, ktoré nespadali pod pôsobnosť puncového zákona. S rozvojom technológii sa  na trhu začali objavovať  šperky zhotovené aj touto technológiou zložené iba zo zliatin drahých  drahých kovov  takých rýdzostí, ktoré spadajú pod pôsobnosť puncového zákona.

Zaradenie klenotníckych zliatin, spájok a polotovarov medzi výrobky z drahých kovov má význam pri následnej puncovej kontrole tovaru, najmä pri nedeštruktívnej skúške na skúšobnom kameni, kde má význam najmä prítomnosť a obsah legujúcich kovov.

Medzi výrobky z drahých kovov sa v súlade s doterajšou praxou zaraďujú tiež mince pri rôznych príležitostiach a dentálne drahé kovy. V záujme ochrany spotrebiteľa si štát ponecháva kontrolu nad ich razbou. Je žiaduce, aby mince vydávané štátom mali nielen perfektný vzhľad, ale aj zaručený deklarovaný obsah drahých kovov. Pri dentálnych drahých kovoch je treba pamätať na skutočnosť, že obsah drahého kovu a ostatných legujúcich prvkov má význam aj z medicínskeho hľadiska.

Opotrebovaný, neúplný alebo poškodený klenotnícky tovar je v zákone definovaný ako zlomky, pretože tento pojem je bežne používaný odbornou aj laickou verejnosťou. Zlomky sú zaradené medzi výrobky z drahých kovov z dôvodu, že sú tiež predmetom obchodovania.

V záujme ochrany spotrebiteľa, ak dôjde pri oprave tovaru k poškodeniu alebo odstráneniu puncovej značky, musí výrobca alebo obchodník dokladovať, že objednávateľ sa práva na úradné označenie opraveného tovaru puncovou značkou vzdal.

Kvôli jednoznačnosti výkladu zákona je zliatinou drahých kovov zliatina, ktorá obsahuje aspoň jeden drahý kov a obyčajným kovom kov okrem kovov uvedených v § 2 ods.1 písm. a) zákona.

Tak výrobná ako aj zodpovednostná značka slúžia na identifikáciu výrobcu alebo obchodníka a preto dochádza k zjednoteniu oboch pojmov. V súlade s európskou praxou sa zavádza pre obidve značky spoločný názov „zodpovednostná značka“.

Zákon definuje aj pojem „puncová značka“, ktorou je znak vyjadrujúci príslušnú zákonnú rýdzosť drahého kovu umiestnený v charakteristickom obryse, ktorým úrad označuje tovar. Zákon ďalej vymedzuje výrobcu, obchodníka, dovozcu výrobkov z drahých kovov alebo drahých kameňov.

Návrh zákona v § 3 rozdeľuje tovar do dvoch základných skupín. Prvú skupinu predstavuje nový tovar vyrobený na území Slovenskej republiky včítane tovaru, ktorý vznikol podstatnou úpravou iného tovaru (prerábky, prirábky) alebo nový tovar dovezený na obchodovanie na území Slovenskej republiky z iného štátu (tzv. cudzí tovar). Podstatnou úpravou sa pritom rozumie zmena charakteru tovaru napríklad prerobenie prsteňa na náušnicu a pod. Druhú skupinu tovaru tvorí tovar, ktorý unikol povinnej puncovej kontrole bez ohľadu na to, či sa tak stalo v súlade alebo v rozpore s právnymi predpismi (tzv. starý tovar). Na trhu v súčasnom období je a aj v budúcnosti zrejme bude značné množstvo nepuncovaného tovaru, pri ktorom nie je možné spoľahlivo zistiť jeho časový ani miestny pôvod, a preto sa označuje ako starý. Typickým príkladom je tovar dovezený občanmi pre svoju potrebu zo zahraničia. Tento tovar nepodlieha puncovej kontrole pri dovoze, ale až v okamžiku, keď sa má stať predmetom obchodovania. Inou kategóriou je tovar, ktorý uviedol do obehu výrobca alebo dovozca bez toho, aby tento predložil na puncovú kontrolu, aj keď tak urobiť mal. Na základe uvedeného je definícia starého tovaru navrhnutá tak, aby sa zabránilo práve legalizácii nelegálnej výroby a dovozov a tým aj daňovým a colným únikom.

Ustanovenie § 3 definuje tovar a odsek 2 určuje, že spod pôsobnosti zákona sa vylučujú výrobky s rýdzosťou nižšou, ako je najnižšia zákonná rýdzosť, pri ktorých je trhová hodnota určená na základe úžitkových vlastnosti a nie na základe hodnoty obsiahnutého drahého kovu.

Spod pôsobnosti zákona sú tiež vylúčené drahé kovy a výrobky z drahých kovov používané v priemysle, školstve, vede bez ohľadu na ich rýdzosť. Obsah drahých kovov v týchto výrobkoch je predmetom zmluvných vzťahov medzi dodávateľom a odberateľom.

K § 4

Oproti doterajšej právnej úprave sa z dôvodu konkurencieschopnosti domáceho trhu s klenotníckym tovarom s trhmi okolitých krajín, najmä poľským a maďarským, zavádzajú pre zlatý tovar nová zákonná rýdzosť 375/1000. Tovar uvedených rýdzosti sa vo svete bežne vyrába. Zákonná rýdzosť 375/1000 pre zlatý tovar bola už na našom území zavedená v roku 1968 ale zákonom č. 539/1992 Zb. bola zrušená.

Návrhom sa upravujú aj zákonné rýdzosti pre strieborný a platinový tovar.

K § 5 až 7

Výkon štátnej správy na úseku puncovníctva a skúšania drahých kovov spadá podľa navrhovaného zákona do pôsobnosti Ministerstva hospodárstva Slovenskej republiky (ďalej len „ministerstvo“) a Puncového úradu Slovenskej republiky (ďalej len „úrad“).

 Z dôvodov hospodárneho a operatívneho výkonu štátnej správy na úseku puncovníctva a skúšania drahých kovov je sídlo úradu v Bratislave. Z titulu približovania poskytovaných služieb k podnikateľským subjektom podnikajúcim v oblasti drahých kovov má úrad zriadené pobočky a expozitúry v Trenčíne, Košiciach, Leviciach a v Kremnici.

K § 8

 Ustanovenie rámcovo vymedzuje úlohy Puncového úradu. Vychádza sa pritom z doterajšej praxe. Ťažiskom činnosti Puncového úradu je naďalej výkon puncovej kontroly a puncovej inšpekcie. Nemenej dôležitou činnosťou je prideľovanie a zrušovanie zodpovednostných značiek výrobcom a dovozcom tovaru. Novinkou je uznávanie zodpovednostných značiek pridelených úradmi iných krajín na základe žiadosti dovozcu, aby sa predišlo zbytočnému hromadeniu značiek a tým aj sťaženej identifikácii pôvodu tovaru. úrad vykonáva dohľad nad razbou mincí, overuje a zisťuje rýdzosť dentálnych drahých kovov a ostatných výrobkov z drahých kovov, vykonáva identifikáciu drahých kameňov, vedie register výrobcov a obchodníkov s drahými kovmi a neopracovanými diamantmi a iné. V rámci efektívnejšieho využitia technického a personálneho vybavenia  vykonáva úrad expertíznu činnosť v odbore drahých kameňov v súlade s plnením ustanovení Nariadenia Rady ES č. 2368/2002, ktorým sa vykonáva certifikačná schéma Kimberleyského procesu pre medzinárodný obchod s neopracovanými diamantmi.

 V súlade so živnostenským zákonom úrad preveruje odbornú spôsobilosť výrobcov klenotníckych zliatin; vydáva a odníma osvedčenie o splnení odbornej spôsobilosti.

K § 9

Upravuje sa správa majetku štátu pri výrobkoch z drahých kovov a drahých kameňov, ktoré nadobudol štát, pričom sa vychádza z toho, že úrad má na výkon tejto činnosti všetky predpoklady tak technické ako aj odborné. V rámci využitia svojho technického a odborného potenciálu poskytuje úrad na základe žiadosti služby aj iným štátnym orgánom.

K § 10 a 11

Návrh zákona špecifikuje predmet a rozsah puncovej kontroly a jej jednotlivé súčasti. Zákon nezavádza povinnú puncovú kontrolu všetkého tovaru z drahých kovov. V záujme dosiahnutia cieľa právnej úpravy t.j. ochrany spotrebiteľa je však potrebné podrobiť zo zákona puncovej kontrole a následnému označeniu puncovými značkami tuzemský a cudzí tovar určený na obchodovanie na území Slovenskej republiky, starý tovar určený na ten istý účel a opravený tovar. Puncová kontrola opraveného tovaru sa zavádza preto, aby spotrebiteľ mal uľahčenú pozíciu pri prípadnom obchodovaní s uvedeným tovarom v budúcnosti.

Zákon ďalej upravuje fakultatívny výkon puncovej kontroly, ktorý požadujú najmä občania za účelom zistenia rýdzosti vlastného tovaru a jeho prípadnej realizácie na trhu. Z fakultatívneho výkonu puncovej kontroly nie sú samozrejme vylúčené ani fyzické a právnické osoby.

Novinkou je zavedenie puncovej kontroly tovaru vyrobeného vrstvením viacerých zliatin drahých kovov. Na skúšanie  takýchto výrobkov bol zavedený špeciálny režim skúšania z toho dôvodu, že vzhľadom na spôsob technológie ich výroby  nie je možné u finálnych  výrobkov  dostupnými technickými prostriedkami jednoznačne stanoviť rýdzosť.  Výrobky vykazujú značnú  nehomogénnosť (čo je pre danú technológiu výroby charakteristické) a každý výrobok je  originál nielen  vzhľadovo  ale aj  svojim  zložením. Vzhľadom na skutočnosť, že nie je možné zistiť výslednú rýdzosť takéhoto výrobku, nie je možné takýto výrobok ani označiť konkrétnou puncovou značkou. Puncovanie sa nahrádza vydávaním osvedčenia s uvedením rýdzosti vstupných drahých kovov, ich hmotnosti a ich  vzájomných pomerov.

Povinnosti stanovené pri predkladaní tovaru na puncovú kontrolu majú za cieľ umožniť samotnú bezproblémovú skúšku rýdzosti a  následné označenie puncovou značkou, ako aj uľahčiť kontakt predkladateľa s  úradom. Zákon umožňuje predložiť na puncovú kontrolu tak úplne dohotovený, ako aj nedohotovený tovar s jedinou podmienkou a to, že tento tovar musí byť vždy trvalo označiteľný puncovou značkou, pokiaľ sa predkladateľ nedohodne s  úradom výnimočne inak. Sleduje sa tým cieľ, aby neprevládalo predkladanie tovaru, ktorý nie je možné trvalo označiť, pretože ostatné spôsoby označovania sú považované za náhradné a nie je pri nich možné zabezpečiť následnú spoľahlivú kontrolu. Umiestnenie zodpovednostnej značky na jednotlivých druhoch výrobkov upravuje verejne prístupný metodický pokyn Puncového úradu. Oproti predchádzajúcej právnej úprave je predkladateľ povinný tovar označiť nielen pridelenou zodpovednostnou značkou, ak tento tovar nie je už označený zodpovednostnou značkou uznanou úradom, ale aj rýdzostným číslom. Dôvodom označovanie predkladaného tovaru rýdzostným číslom je skutočnosť, že návrh zákona počíta iba s jednou puncovou značkou pre každý drahý kov.

Ak predkladateľ tovaru, ktorý je kombinovaný s inými materiálmi, najmä kameňmi, nedokladuje hmotnosť iných materiálov, ponecháva sa možnosť úradu určiť hmotnosť odhadom.

K § 12

Postup pri predkladaní cudzieho tovaru na puncovú kontrolu je prakticky taký istý ako pri tuzemskom tovare, iba s tým rozdielom, že dovozca, ktorý dováža tovar i iného štátu, musí predložiť aj doklady o colnom konaní. Lehota na predloženie tovaru je lehotou poriadkovou a jej cieľom je, aby dovezený tovar bol predložený na puncovú kontrolu bez zbytočných prieťahov.

Tovar dovážaný z iného štátu, ktorý nie je označený puncovými značkami „Dohovoru a kontrole a označovaní tovaru z drahých kovov“ alebo tovar, ktorý nie je označený nezávislým orgánom príslušného členského štátu ekvivalentným spôsobom v súlade s týmto zákonom, predkladá dovozca spolu s originálom faktúry preukazujúcou jeho pôvod a rozhodnutím v colnom konaní o prepustení cudzieho tovaru do voľného obehu. Cieľom tohto ustanovenia je zabrániť legalizácii nelegálnych dovozov zo štátov mimo Európskej únie a tým aj daňovým a colným únikom.

K § 13

So značne voľnejším režimom počíta zákon pri predkladaní starého tovaru, kde sa predpokladá, že vo väčšine prípadov ide o tovar, ktorý je majetkom občanov alebo z tohto majetku pochádza a obchodník iba sprostredkuje jeho predloženie na puncovú kontrolu. Zákon taktiež umožňuje predložiť starý tovar aj inej osobe ako je jeho výrobca alebo dovozca, aby sa umožnilo najmä občanom zistiť rýdzosť vlastného tovaru bez toho, aby tento musel byť predmetom obchodovania.

Predložením vymenenej súčasti opraveného tovaru sa dokladuje jeho pôvodné označenie puncovou značkou.

K § 14

Navrhované ustanovenie možnosť, aby úrad neprijal tovar na puncovú kontrolu v prípadoch, keď si predkladateľ nesplní povinnosti ustanovené zákonom.

K § 15

Základnou skúškou rýdzosti tovaru je nedeštruktívna skúška na skúšobnom kameni. V praxi však môže nastať situácia, kedy úrad nebude schopný touto skúškou objektívne zistiť rýdzosť a preto musí mať možnosť vykonať deštruktívnu chemickú skúšku rýdzosti. Chemickú skúšku rýdzosti vykoná úrad vždy, ak je tuzemský alebo cudzí tovar vyrobený z inej ako registrovanej zliatiny. V rozdielnom prevedení skúšky rýdzosti tovaru spočíva výhodnosť používania registrovaných zliatin na výrobu tovaru. Aby sa predišlo rozbíjaniu tovaru, ponecháva sa predkladateľovi možnosť predložiť vzorku tovaru. Dôvodom zavedenia poplatku za výkon chemickej skúšky je časová a finančná náročnosť.

U starého alebo opraveného tovaru, ktorý je vo väčšine prípadov majetkom občanov, je možné pristúpiť k vykonaniu chemickej skúšky len so súhlasom predkladateľa.

K § 16 až 17

Uvedené ustanovenia definujú predpísaný stav, ktorý musí tovar spĺňať, okrem zákonnej rýdzosti, aby mohol byť úradne označený. Vzhľadom na fyzikálne vlastnosti drahých kovov je preto niekedy nevyhnutné vyrobiť niektoré súčasti tovaru potrebné na dosiahnutie požadovanej pevnosti a pružnosti z obyčajných kovov alebo iných materiálov. Iné použitie obyčajných kovov je možné len so súhlasom úradu, aby sa predišlo nekontrolovateľným kombináciám.

 Obmedzenie kombinácií legujúcich kovov v klenotníckych zliatinách je základným predpokladom k tomu, aby mohol úrad vykonávať nedeštruktívne skúšky rýdzosti tovaru na skúšobnom kameni. Z uvedeného dôvodu sa ukladá výrobcom alebo dovozcom klenotníckych zliatin na výrobu tovaru, ktoré nie sú registrované, povinnosť zabezpečiť ich chemické preskúšanie, aby sa predišlo následnému rozbíjaniu tovaru.

Problémy pri nedeštruktívnej skúške rýdzosti spôsobuje aj povlak z obyčajných kovov, preto je jeho používanie zákonom zakázané. Obdobná prax je uplatňovaná prakticky vo všetkých európskych krajinách.

Pri starom klenotníckom tovare nie je možný takýto striktný postup a je ponechané na úvahu úradu, aby posúdil, či stav starého tovaru môže viesť pri predaji k poškodeniu zákazníka napríklad v dôsledku neprimeraného použitia iných materiálov, použitia materiálov spôsobujúcich zdravotné problémy a prípadne takýto tovar neoznačil.

Používanie spájok na spájkovaní tovaru z drahých kovov ustanoví všeobecne záväzný právny predpis, ktorý vydá ministerstvo. V niektorých prípadoch je technologicky odôvodnené používanie iných ako ustanovených spájok alebo spájok nekovových, a preto je ponechané na úvahu úradu povoliť výnimku.

K § 18 až 20

Trvalým označením tovaru sa rozumie nielen klasické mechanické vyrazenie puncovej značky, ale aj ďalšie vhodné spôsoby trvalého označenia, ktoré so sebou priniesol technický pokrok ako napríklad laserové označenie, elektroerozívne označenie, holografické označenie. Ak sa v zákone hovorí iba o „označení“ tovaru, myslia sa tým všetky možné spôsoby včítane „netrvalého označenia,“ akým je napríklad zavesenie plomby s puncovou značkou alebo vydanie osvedčenia o rýdzosti. Uvedené ustanovenie sa netýka len označovania puncovými značkami, ale aj zodpovednostnými značkami.

Trvalé označenie tovaru puncovou značkou je najspoľahlivejším a kontrolovateľným označením, a preto je hlavným spôsobom označovania nového tovaru. Použitie iného označenia nového tovaru je možné len po predchádzajúcej dohode s  úradom, alebo ak je to najmä z dôvodu charakteru, tvaru alebo rozmerov tovaru účelné.

Pre každú zákonnú rýdzosť a pre každý drahý kov je ustanovená puncová značka, osobitné puncové značky sú pre starý tovar, ktorý nedosahuje ani najnižšiu zákonnú rýdzosť.

Vzhľadom na skutočnosť, že v iných krajinách sú iné zákonné rýdzosti, umožňuje zákon povoliť pri cudzom tovare označenie zákonnou rýdzosťou platnou v krajine pôvodu cudzieho tovaru.

Menej prísny režim ustanovuje zákon pre označovanie starého tovaru, najmä ak ide o tovar kultúrno-historickej hodnoty tým, že je ho možné označiť iným spôsobom (zavesením plomby, vydaním osvedčenia) bez predchádzajúcej dohody na základe výslovnej žiadosti predkladateľa.

Postup pri označovaní tovaru, ktorý je zložený z viacerých drahých kovov závisí od toho z koľkých drahých kovov je výrobok zhotovený a aký je ich obsah. V prípade tovaru zhotoveného z jedného drahého kovu rôznych rýdzosti je dôležité, aby najnižšia rýdzosť bola vyššia ako najnižšia zákonná rýdzosť. V opačnom prípade výrobok nie je možné označiť puncovou značkou.

Matrice na výrobu razníc s puncovými značkami sú jediným platným vzorom v prípade preukazovania pravosti puncovej značky v prípadných sporoch, a preto sú pod správou Puncového úradu.

K rozbitiu tovaru, ktorého  rýdzosť niektorej zo vstupných zliatin drahých kovov je nižšia ako najnižšia zákonná rýdzosť alebo niektorá zo vstupných zliatin je z obyčajného kovu  sa nepristupuje z dôvodu vysokej umeleckej hodnoty, ceny  a náročnosti výroby. Zákon umožňuje takýto výrobok vrátiť predkladateľovi, ktorý ich  má možnosť uviesť na trh  ako výrobok nespadajúci pod režim puncového zákona.

K § 21 až 23

Účelom rozbitia nového tovaru predloženého na puncovú kontrolu, ktorý nezodpovedá ustanoveniam zákona, je zabrániť jeho ďalšiemu predaju a v konečnom dôsledku zastaviť jeho výrobu alebo dovoz. Rozbitie tovaru sa vykonáva najčastejšie jeho rozstrihaním alebo stavením do zliatku.

Okamžité rozbitie tovaru zákon oddiaľuje v prípade, keď predkladateľ nového tovaru využije právo podať proti výsledku puncovej kontroly námietky. Predkladateľ cudzieho tovaru má právo chybný tovar vyviezť späť do zahraničia. Zmyslom spätného vývozu je umožniť dovozcovi jeho reklamáciu u zahraničného dodávateľa. Nie je totiž účelom právnej úpravy tovar rozbíjať, ale iba zabrániť jeho uvedeniu na trh. K tomu slúži v prípade tovaru z dovozu peňažná zábezpeka, ktorej výška je stanovená tak, aby prípadný ďalší predaj neoznačeného tovaru nebol pre obchodníka výhodný.

Starý a opravený tovar, ktorý nemá predpísaný stav alebo rýdzosť, nie je možné rozbiť z dôvodu, že často ide o rodinné šperky, ku ktorým majú ich vlastníci citový alebo iný vzťah. Uvedený tovar sa vracia predkladateľovi neoznačený.

Účelom oprávnenia Puncového úradu odstrániť zavádzajúce údaje o rýdzosti nielen z tovaru, ale aj z predmetov, ktoré sú s tovarom ľahko, najmä vzhľadovo zameniteľné, je chrániť spotrebiteľa pred možným uvedením do omylu.

K § 24

V záujme ochrany výrobcov a obchodníkov je účelné poskytnúť im právo na podanie námietok a umožniť im tak overiť si správnosť vykonanej skúšky. Má sa tým obmedziť pôsobenie určitých subjektívnych vplyvov, ktoré nie je možné nikdy vylúčiť. Lehota pre podanie opravného prostriedku bola zvolená tak, aby nedochádzalo k zbytočnému predlžovaniu puncovej kontroly a predkladateľ mal dosť času na zváženie svojho postupu.

Ak námietky smerujú proti výsledku skúšky rýdzosti vykoná sa opakovaná skúška rýdzosti tovaru, ktorá sa musí vykonať chemicky, na inom pracovisku ako sa vykonala prvá skúška.

O námietkach rozhoduje riaditeľ úradu. Označenie tovaru je možné na základe výsledkov opakovanej skúšky rýdzosti tovaru potvrdiť, zmeniť alebo odstrániť. Rozhodnutie je konečné; tým však nie je dotknuté právo predkladateľa domáhať sa určenia rýdzosti na súde.

Ak opakovaná skúška rýdzosti tovaru preukáže, že tovar nemá deklarovanú rýdzosť, náklady na túto skúšku znáša predkladateľ.

K § 25

Ustanovenie vymedzuje tovar, ktorý nepodlieha povinnej puncovej kontrole preto, že ho nie je možné bez poškodenia skúšať alebo označiť puncovou značkou alebo preto, že hmotnosť drahých kovov vzhľadom k hmotnosti drahých kameňov, perál, koralov je zanedbateľná (ide napríklad o uzávery, obruby, úchyty kameňov, ušká). V prípade tovaru s veľmi nízkou hmotnosťou, ktorý ustanoví všeobecne záväzný právny predpis, je dôvodom vylúčenia z puncovej kontroly veľká pracnosť a obtiažnosť skúšania a označovania a tiež skutočnosť, že takého drobné výrobky nepredstavujú z cenového hľadiska veľkú hodnotu.

Tuzemský tovar určený na vývoz môže byť predmetom puncovej kontroly a ak vyhovuje puncovým predpisom môže byť označený slovenskými puncovými značkami alebo značkami Dohovoru o kontrole a označovaní výrobkov z drahých kovov, ak takýto tovar vývozca predloží. Inak tento tovar puncovej kontrole nepodlieha. Označenie tovaru uľahčuje vývozcom realizovať obchod v zahraničí  a pre úrad  je ekonomickým prínosom.

Mince z drahých kovov sú vylúčené z puncovej kontroly preto, že skúška rýdzosti by mala nenapraviteľné následky. Došlo by k poškodeniu a tým aj zníženiu numizmatickej hodnoty.

Zákon ponecháva Puncovému úradu rozhodovaciu právomoc v prípade pochybností, či tovar podlieha puncovej kontrole alebo nie.

K § 26

V záujme ochrany spotrebiteľa sa ukladá výrobcom a obchodníkom trvalo označovať tovar s veľmi nízkou hmotnosťou, ktorý nepodlieha puncovej kontrole zodpovednostnou značkou. Označenie tovaru puncovou značkou, inej rýdzosti ako je skutočná rýdzosť tovaru je sankcionované.

K § 27

Navrhované ustanovenie výslovne upravuje zodpovednosť úradu za škodu, ktorá vznikla na predloženom tovare, ktorý podlieha povinnej puncovej kontrole. Úrad nemôže zodpovedať za škodu, ktorá vznikne na tovare jeho poškodením v dôsledku chemickej skúšky, ktorá bola vykonaná v súlade so zákonom. Taktiež nemôže zodpovedať za škodu, ktorá vznikne výrobcovi alebo obchodníkovi rozbitím tovaru podľa tohto zákona.

Vo všetkých ostatných prípadoch nesie úrad plnú zodpovednosť za škodu, ktorá vznikla pri výkone puncovej kontroly, podľa ustanovení osobitného predpisu.

K § 28 až 31

Dohľad úradu nad razbou mincí alebo overovanie rýdzosti dentálnych drahých kovov nemá už charakter klasickej puncovej kontroly, ktorej výsledkom je označenie puncovou značkou a je v zákone upravený iba rámcovo. Avšak aj u týchto výrobkov zákon požaduje určitú kvalitu najmä pokiaľ ide o dodržanie predpísanej rýdzosti. Tá sa v prípade mincí overuje na predložených vzorkách z razby. V prípade dentálnych drahých kovov je rýdzosť overovaná odoberaním vzoriek pri výkone puncovej inšpekcie. Pred uvedením na trh musia tieto výrobky spĺňať požiadavky ustanovené osobitnými právnymi predpismi.

Na základe žiadosti vykoná Puncový úrad skúšku rýdzosti drahých kovov obsiahnutých v rôznych veciach a súčasne tieto veci môže so súhlasom predkladateľa pretaviť do zliatkov alebo inak upraviť. Môžu to byť rôzne klenotnícke zlomky, starý nepotrebný klenotnícky tovar, dentálne drahé kovy a výrobky z nich, rôzne priemyselné odpady, laboratórne náčinie, ktoré predkladateľ už nebude ďalej užívať. Úradné označenie zliatkov má význam pri ďalšom nakladaní napríklad ak ho zákazník mieni použiť ako protihodnotu na zákazkovú výrobu šperku alebo ho odpredať ako zlomok.

V záujme riadneho a spoľahlivého výkonu skúšky rýdzosti zákon ponecháva úradu možnosť odmietnuť jej vykonanie v prípadoch, keď jej vykonanie nie je v jeho technických možnostiach napr. nemá potrebné vybavenie na spracovanie obtiažne taviteľných zliatin alebo skúšku nie je možné vykonať z dôvodov ochrany zdravia zamestnancov.

Je účelné, aby aj pri skúšaní iných výrobkov, nielen tovaru, mal predkladateľ právo na opravný prostriedok voči výsledku chemickej skúšky.

Z dôvodu efektívnejšieho využitia technického vybavenia a odborného zázemia ako aj na základe požiadaviek zo strany občanov a podnikateľov vykonáva úrad na základe žiadosti predkladateľa identifikáciu drahých kameňov nedeštruktívnymi gemologickými skúškami bez stanovenia ceny drahých kameňov.

K § 32

Oproti doteraz platnej právnej úprave sa upravuje rozsah oznamovaných údajov; kvôli zníženiu administratívneho zaťaženia podnikateľov sa už nepožaduje pri plnení ohlasovacej povinnosti dokladať úradne overené živnostenské oprávnenie a výpis z obchodného registra nakoľko sú tieto verejne prístupné.

Dôvodom oznamovať predaj tovaru na predajných trhoch, výstavách, internete sedem dní vopred je, aby sa úrad mohol na výkon puncovej inšpekcie na danom mieste pripraviť. Zároveň sa má zabrániť tomu, aby sa takéto subjekty vyhýbali výkonu puncovej inšpekcie.

Zákon ďalej ustanovuje, že oznamovacia povinnosť sa vzťahuje aj na osoby, ktoré predávajú tovar, ktorý je výsledkom ich tvorivej činnosti, zahraničné osoby, ktoré realizujú predaj tovaru na našom trhu.

K § 33

Zodpovednostná značka je významným prvkom ochrany spotrebiteľa. Označením tovaru touto značkou preberá výrobca alebo obchodník záruku za kvalitu predávaného tovaru. Musí byť preto nielen v záujme úradu, ale aj v záujme výrobcu a obchodníka, aby nedochádzalo k jej zneužívaniu na iné účely.

K § 34

Povinnosti uvedené v tomto ustanovení slúžia k tomu, aby úrad bol schopný efektívne a kvalitne vykonávať dozor nad výrobou a predajom tovaru. Konkrétnym zákonným ustanovením mať na každom mieste, kde dochádza ku styku so zákazníkom určené váhy, nie je možné sa tejto povinnosti vyhnúť.

K § 35 až 37

V záujme ochrany spotrebiteľských záujmov nie je dovolené obchodovať s neoznačeným tovarom. Ten istý režim je požadovaný aj pre tovar, ktorý je výsledkom duševnej tvorivej činnosti napríklad umelcov a pod.

Povinnosť vystavovať tovar rôznych rýdzosti a rôznych drahých kovov oddelene (napríklad zlatý od strieborného, pozlátený strieborný od zlatého, 14 karátový od 18 karátového a pod.) vyplýva z toho, že môže ľahko dôjsť k ich zámene a uviesť tak spotrebiteľa do omylu. Je preto v záujme ochrany spotrebiteľa zakotviť takúto povinnosť priamo v zákone.

Náležitosti nákupného dokladu slúžia na identifikáciu tovaru v prípade jeho reklamácie a slúžia tak na ochranu oprávnených záujmov nielen spotrebiteľa, ale aj obchodníka.

V niektorých záložniach, bazároch a pod. je snahou vydávať najmä zlatý tovar ponúkaný na predaj za tovar bižutérny, vyhotovený z obyčajných kovov, ktorého predaj nepodlieha ustanoveniam puncového zákona a tak sa beztrestné vyhýbať povinnostiam súvisiacim s predajom tovaru z drahých kovov. Z uvedeného dôvodu sú takého snahy zahrnuté v navrhovanej právnej úprave pod pojem „klamlivé označenie“, ktoré je sankcionované.

Účelom zákonnej ochrany názvov „zlatý“, „strieborný“ a „platinový“, včítane výrazov odvodených alebo prekladov do cudzieho jazyka je chrániť spotrebiteľa a vylúčiť vydávanie predaja nízkokarátovej bižutérie, bižutérie s povlakom drahého kovu za predaj tovaru z drahých kovov.

K § 38

 Zakotvuje sa vedenie registra výrobcov a obchodníkov úradom v súlade s platnou právnou úpravou v oblasti ochrany osobných údajov a vedenia informačných systémov orgánmi štátnej správy.

Vedenie registra nie je samoúčelné a má veľký význam pre výkon puncovej inšpekcie. Bez registra by bol výkon puncovej inšpekcie chaotický, vyhľadávanie subjektov by bolo časovo náročné, spojené s nemalými finančnými nákladmi. Nebolo by možné zachovať periodicitu výkonu inšpekcie u jednotlivých subjektov.

Zverejnenie verejnej časti registra na webovom sídle úradu priaznivo vplýva na rozvoj malého podnikania, pretože drobní podnikatelia majú možnosť nadväzovať obchodné kontakty bez vynaloženia finančných prostriedkov na reklamu.

K § 39 a 40

Puncový dozor nie je možné realizovať bez priamej kontroly výroby a predaja tovaru. Z uvedeného dôvodu sa preto upravujú práva a povinnosti inšpektorov na vykonanie potrebných úkonov pri zachovaní nevyhnutnej ochrany kontrolovaných osôb proti neoprávneným alebo nadbytočným zásahom do ich činnosti. Zároveň sa ukladá kontrolovanej osobe poskytnúť potrebnú súčinnosť, aby sa výkon inšpekcie zbytočne nepreťahoval.

Vykonávanie kontrolných nákupov sa javí ako jediná možnosť kontroly elektronického obchodovania, ktoré by inak zostalo celkom mimo dosahu puncovej inšpekcie. Zmyslom utajenia identity kupujúceho je to, aby sa predávajúci predčasne nedozvedel, že uzatváraný obchod má povahu kontrolného nákupu, čím by bol jeho zmysel zmarený. Kontrolný nákup pod utajenou identitou bude možné použiť aj pri priamom predaji, predovšetkým v prípadoch, keď obchodník tvrdí, že žiadny tovar na predaj nemá, aj keď je z okolností jasné, že tomu tak nie je.

Lehoty boli ustanovené tak, aby poskytovali obchodníkovi dostatočnú právnu istotu a  úradu dostatok času na korešpondenciu a preskúmanie tovaru. Prerušenie plynutia lehoty je potrebné v prípade, keď je tovar chybný alebo je začaté správne konanie vo veci uloženia sankcie a dotyčný tovar slúži v tomto konaní, ako dôkazový materiál.

Účelom oprávnenia inšpektora požadovať úplné predloženie tovaru, pričom sa za tovar na tento účel považujú aj výrobky s tovarom vzhľadovo zameniteľné, je skutočnosť, že niektorí obchodníci v snahe vyhnúť sa puncovej inšpekcii tvrdia, že vystavený tovar je z obyčajného kovu, ktorý nepodlieha inšpekcii podľa puncového zákona.

Nie je v technických možnostiach inšpektora, (napríklad pri posúdení pravosti puncovej značky, ktoré si vyžaduje špeciálne prístrojové vybavenie) určiť s konečnou platnosťou, či konkrétny tovar neunikol puncovej kontrole. V niektorých prípadoch má inšpektor iba podozrenie, a je potom predmetom ďalšieho skúmania, či sa podozrenie definitívne potvrdí alebo nie. To však nesmie brániť možnosti tovar odobrať alebo zaistiť, lebo by sa tým zmaril zmysel inšpekcie.

K § 41 a 42

Porušovanie ustanovení puncového zákona zo strany výrobcov a obchodníkov je sankcionované v správnom konaní. Skutkové podstaty sú rozlíšené podľa závažnosti protiprávneho konania. Výška uloženej pokuty závisí od závažnosti, spôsobu, doby trvania a následkov protiprávneho konania a včasnosti a účinnej súčinnosti pri ich odstraňovaní.

Ochrana záujmov štátu a spotrebiteľov si vyžaduje, aby úrad mohol vykonávať puncový dohľad aj nad právnickými a fyzickými osobami, prípadne občanmi, ktorí vyrábajú alebo obchodujú s tovarom alebo inými výrobkami z drahých kovov bez príslušného, či už živnostenského alebo iného oprávnenia. Práve u týchto osôb je najväčší predpoklad, že nimi uvádzané výrobky na trh nevyhovujú všeobecne záväzným právnym predpisom, čo môže mať za následok poškodenie spotrebiteľov.

Zvláštnym prípadom je oprávnený verejný predaj iných predmetov ako tovaru, pri ktorom môže tak isto dôjsť ku klamlivému označeniu. Napríklad oprávnený predajca bižutérie z obyčajných kovov bude tieto označovať za tovar z drahých kovov. Nepôjde pritom o obchodníka podľa tohto zákona, ani o osobu vykonávajúcu činnosť bez príslušného povolenia.

K § 43 a 44

Okrem toho, že zodpovednostná značka je dôležitým prvkom v systéme puncovníctva, slúži zároveň na identifikáciu výrobcu alebo obchodníka. Z uvedeného dôvodu sú základne podmienky pre jej pridelenie ustanovené zákonom. Aplikačná prax ukázala, že nie je vhodné ani účelne prenechať zodpovednostnú značku zanikajúceho subjektu, subjektu nastupujúcemu. Ustanovenie upravuje uznávanie iných zodpovednostných značiek na základe žiadosti obchodníka.

Dôvodom pre zavedenie povinnosti požiadať po ukončení činnosti o zrušenie zodpovednostnej značky je zabezpečenie prehľadnosti registra.

K § 45

Cieľom vydávania a odnímania osvedčení o odbornej spôsobilosti pre uchádzačov žiadajúcich prevádzkovanie živnosti „zlievanie drahých kovov“ je zabrániť už v počiatkoch tomu, aby uvedenú činnosť mohli vykonávať osoby, ktoré nie sú technicky, technologicky, prístrojovo ani personálne dostatočne vybavené k prevádzkovaniu tak náročnej živnosti, pretože by to mohlo spôsobiť v procese výroby, ako aj v procese puncovej kontroly nemalé problémy. Klenotnícke zliatiny bez zabezpečenia spoľahlivého výkonu kontroly rýdzosti môžu v konečnom dôsledku spôsobiť problémy pri puncovej kontrole, kde nedodržanie predpísanej zákonnej rýdzosti má za následok rozbitie tovaru. Ustanovenie upravuje podmienky, za ktorých je možné vydať osvedčenie o odbornej spôsobilosti, ako aj náležitosti žiadosti o vydanie povolenia. Odbornú spôsobilosť posudzuje komisia vymenovaná riaditeľom úradu. Zriadenia a činnosť komisie, rozsah skúšky, priebeh skúšky a vzor osvedčenia o odbornej spôsobilosti ustanoví všeobecne záväzný právny predpis, ktorý vydá ministerstvo.

K § 46

Výhody spojené s registráciou klenotníckych zliatin súvisia predovšetkým s výkonom puncovej kontroly (skúšky rýdzosti). Tovar vyrobený z registrovaných zliatin sa skúša nedeštruktívnym spôsobom na skúšobnom kameni, čo je značnou výhodou oproti tovaru vyrábanému z neregistrovaných zliatin, kde sa vykonáva deštruktívna chemická skúška, ktorá je navyše oproti predchádzajúcej právnej úprave spoplatnená.

Požiadavka na získanie potrebného množstva zliatiny, aj za úhradu, je odôvodnená tým, že bez toho si úrad nemôže zhotoviť skúšobné štandardy potrebné k vykonávaniu nedeštruktívnej skúšky na skúšobnom kameni.

K § 47

Pristúpením Slovenskej republiky k Dohovoru o kontrole a označovaní tovaru z drahých kovov je Slovenská republika povinná uznávať spoločné puncové značky a zabezpečovať výkon puncovej kontroly v súlade s prijatými záväzkami z neho vyplývajúcimi.

 Vstup Slovenskej republiky do Európskej únie sa premietol aj do oblasti puncovníctva a skúšania drahých kovov. Aj keď Európska únia nemá pre oblasť puncovníctva spoločnú právnu úpravu a táto sa ani v dohľadnej dobe neočakáva, platnou právnou úpravou zostávajú jednotlivé národné úpravy, pričom vzájomný obchod sa riadi príslušnou judikatúrou. Zásadný judikát vyniesol Európsky súdny dvor dňa 15. septembra 1994, ktorým bolo konštatované, že nie je možné požadovať nové preskúšanie a označenie importovaného tovaru, ktorý už bol preskúšaný a zrozumiteľným a rozpoznateľným spôsobom označený nezávislým orgánom iného členského štátu. Avšak nie je v rozpore so zásadou voľného pohybu tovaru požiadavka na preskúšanie a označenie importovaného tovaru, ktorý by bol bez takéhoto označenia dovezený z iného členského štátu, aj keď vnútorné predpisy tohto štátu takéto preskúšanie a označenie nepožadovali. Na základe uvedených skutočnosti úrad uznáva puncové značky členských štátov s nezávislým puncovníctvom, ktoré tieto štáty používali v čase vstupu Slovenskej republiky do Európskej únie.

K § 48

Za úkony Puncového úradu ustanovené osobitným predpisom (pridelenie, zrušenie a uznanie zodpovednostnej značky a zápis registrovanej zliatiny do registra) sa vyberajú správne poplatky. Ostatné úkony sa vykonávajú za úhradu, ktorej druh a výšku ustanoví všeobecne záväzný právny predpis.

K § 49

Navrhuje sa, aby sa konanie vo veciach upravených týmto zákonom vzťahovali všeobecné predpisy o správnom konaní s odchýlkami uvedenými v tomto zákone.

K § 50

Opis a vyobrazenie puncových značiek, označenia „METAL“, značky úradu, úradného znaku na označovanie zliatkov, podrobnosti vykonávania puncovej kontroly a skúšania výrobkov a veci z drahých kovov, zloženie klenotníckych zliatin, rýdzosť spájok, tovar s nízkou hmotnosťou, starý tovar, ktorý nepodlieha puncovej kontrole, spôsob výberu vzoriek z razby mincí na overenie rýdzosti, podrobnosti označovania zliatkov upraví ministerstvo všeobecne záväzným právnym predpisom.

K § 51

Tak výrobná ako aj zodpovednostná značka majú jediný cieľ - identifikovať výrobcu alebo obchodníka. Preto sa v súlade s európskou praxou pristúpilo k zavedeniu jednotného názvu „zodpovednostná značka“. To však nezakladá dôvod na to, aby sa už pridelené výrobné značky menili alebo rušili, ale sa ponechávajú v platnosti a odo dňa účinnosti zákona sa považujú za zodpovednostné.

Kvôli doplneniu chýbajúcich údajov do registra má podnikateľ povinnosť tieto údaje doplniť. Termín troch mesiacov je možné považovať za postačujúci, pretože väčšinu údajov má úrad k dispozícii.

Zákon reaguje na zrušenie starých puncových značiek a prijatie nových uložením povinnosti pre obchodníkov umiestniť vyobrazenie nových puncových značiek v predajných priestoroch do šiestich mesiacov od účinnosti zákona.

Lehota na označenie všetkého tovaru ponúkaného na predaj zodpovednostnými značkami z dôvodu identifikácie pôvodu tovaru do 31. decembra 2012 je dostatočná na to, aby obchodník takýto tovar v prechodnom období odpredal. V opačnom prípade je povinný tovar označiť alebo nechať označiť úradom.

K § 52

 Návrh zákona rieši aj problém vyplývajúci zo skutočnosti, že puncová služba je na území dnešnej Slovenskej republiky vykonávaná takmer dve storočia. Tovar označený v priebehu tohto obdobia resp. jeho majiteľov nie je možné znevýhodniť a požadovať od nich opätovné predloženie na puncovú kontrolu. Tým by sa poprela správnosť vykonávania tejto služby štátom v minulosti. Výnimku tvorí iba tovar, ktorý bol označený na zabratých územiach počas druhej svetovej vojny cudzími štátmi, pretože tieto značky sa v týchto krajinách ďalej používali aj v povojnovom období (Maďarsko, Rakúsko). Avšak protektorátne puncové značky a puncové značky Slovenského štátu sa uznávajú.

Ďalšiu výnimku predstavujú predmety z drahých kovov, ktoré podľa predlohy nie je možné označiť za tovar, ale v minulosti boli úradne označované. Ide o predmety zo zlata o rýdzosti 250/1000, ktorých výrobu a distribúciu povoľoval zákon č. 2/1928 Zb.

K § 53

 Obsahuje klauzulu vzájomného uznávania, nakoľko ide o technický predpis, tzv. neharmonizovanej oblasti, ktorý podlieha notifikačnej povinnosti vyplývajúcej zo smernice Európskeho parlamentu a Rady 98/34/ES z 22. júna 1998, ktorou sa stanovuje postup pri poskytovaní informácií v oblasti technických noriem a predpisov.

K § 54

Obsahuje zrušovacie ustanovenie.

**K Čl. II**

 Upravuje sa zákon Slovenskej národnej rady č. 372/1990 Zb. o priestupkoch z dôvodu, že skutková podstata priestupku podľa § 24 ods. 1 písm. a) a b) je identická so skutkovou podstatou podľa § 49 ods. 2 Puncového zákona, pričom výška uloženej pokuty za priestupky je rôzna; ide o zosúladenie s navrhovanou úpravou puncového zákona.

**K Čl. III**

Upravuje sa zákon č. 455/1991 Zb. živnostenskom podnikaní (živnostenský zákon) z dôvodu zosúladenia s navrhovanou právnou úpravou.

**K Čl. IV**

Navrhuje sa účinnosť zákona na 1. januára 2013.